Document ID: 31991R3880

Uredba Sveta (EGS) št. 3880/91
z dne 17. decembra 1991
o predložitvi statističnih podatkov o nominalnem ulovu držav članic, ki ribarijo v severovzhodnem Atlantiku
SVET EVROPSKIH SKUPNOSTI JE,
ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,
ob upoštevanju predloga Komisije [1],
ob upoštevanju mnenja Evropskega parlamenta [2],
ob upoštevanju mnenja Odbora za statistični program,
ker se za upravljanje ribolovnih virov Skupnosti zahtevajo točni in pravočasni statistični podatki o ulovih plovil držav članic, ki ribarijo v severovzhodnem Atlantiku;
ker Konvencija o prihodnjem večstranskem sodelovanju v ribištvu severovzhodnega Atlantika, ki je bila odobrena s Sklepom 81/608/EGS [3] in ki ustanavlja Komisijo za ribištvo za severovzhodni Atlantik, od Skupnosti zahteva, da Komisiji zagotovi razpoložljive statistične podatke, ki jih ta lahko zahteva;
ker bo predlog, ki ga prejme Mednarodni svet za raziskovanje morja po Sporazumu o sodelovanju med to organizacijo in Skupnostjo [4], okrepil razpoložljivost statističnih podatkov o dejavnostih ribolovne flote Skupnosti;
ker Konvencija o ribolovu in ohranjanju živih virov v Baltskem morju in Beltih, ki je bila odobrena s Sklepom 83/414/EGS [5] in ustanavlja Mednarodno komisijo za ribištvo v Baltskem morju, od Skupnosti zahteva, da Komisiji zagotovi razpoložljive statistične podatke, ki jih ta lahko zahteva;
ker Konvencija o ohranitvi lososa v severnem Atlantiku, ki je bila odobrena s Sklepom 82/886/EGS [6] in ki ustanavlja Organizacijo za ohranjanje severnoatlantskega lososa (Nasco), od Skupnosti zahteva, da organizaciji zagotovi razpoložljive statistične podatke, ki jih ta lahko zahteva;
ker obstaja potreba po popolnejših definicijah in opisih, ki se uporabljajo v ribolovnih statističnih podatkih in v upravljanju ribjih lovišč v severovzhodnem Atlantiku,
SPREJEL NASLEDNJO UREDBO:
Člen 1
Vsaka država članica predloži Statističnemu uradu Evropskih skupnosti (v nadaljnjem besedilu "Eurostat") podatke o letnih nominalnih ulovih s plovili, ki so registrirana v tej državi članici ali ki plujejo pod zastavo te države članice ter ribarijo v severovzhodnem Atlantiku.
Podatki o nominalnem ulovu vključujejo vse ribiške proizvode, ki so bili iztovorjeni ali pretovorjeni na morju, ne glede na obliko, ampak brez količin, ki so bile po ulovu odvržene v morje, porabljene na krovu ali uporabljene za vabo na krovu. Ribogojstvo ni vključeno. Podatke je treba zabeležiti kot ekvivalent žive teže iztovorjenih ali pretovorjenih proizvodov, zaokroženo na najbližjo tono.
Člen 2
1. Podatki, ki jih je treba predložiti, zadevajo nominalne ulove vsake od vrst, navedenih v Prilogi I, v vsakem od ribolovnih območij, navedenih v Prilogi II ter opredeljenih v Prilogi III.
2. Podatke za vsako koledarsko leto je treba predložiti v šestih mesecih po koncu leta. Podatkov ni treba predložiti za kombinacije vrst/ribolovnih območij, za katere v letnem obdobju predložitve ni bilo zabeleženih nobenih ulovov. Podatkov za vrste, ki so v državi članici manj pomembne, v predložitvah ni treba posamično opredeliti, lahko pa se vključijo pod združeno postavko, če masa tako zabeleženih proizvodov ne presega 10 % teže celotnega ulova v tej državi članici v tem mesecu.
3. Seznam vrst in statističnih ribolovnih območij, opisi teh ribolovnih območij in dovoljena stopnja združevanja podatkov se lahko spremenijo v skladu s postopkom, določenim v členu 5.
Člen 3
Če predpisi, sprejeti v skladu s skupno ribiško politiko, ne narekujejo drugače, se državi članici dovoli uporabiti tehnike vzorčenja za pridobitev podatkov o ulovu za tiste dele ribolovne flote, za katere bi celoten obseg podatkov pomenil pretirano uporabo upravnih postopkov. Država članica mora v poročilo, predloženo v skladu s členom 6(1), vključiti podrobnosti o postopkih vzorčenja, skupaj s podatki o deležu v celotnih podatkih, pridobljenih s takšnimi tehnikami.
Člen 4
Države članice izpolnijo svoje obveznosti do Komisije v skladu s členoma 1 in 2, tako da predložijo podatke na magnetnem nosilcu podatkov, katerega format je naveden v Prilogi IV.
Ob predhodni odobritvi Eurostata lahko države članice predložijo podatke v drugačni obliki ali na drugem nosilcu podatkov.
Člen 5
Kadar je treba slediti postopku, določenem v tem členu, predsednik z zadevo seznani Stalni odbor za kmetijsko statistiko (v nadaljnjem besedilu "Odbor") bodisi na lastno pobudo ali na zahtevo predstavnika države članice.
Predstavnik Komisije Odboru predloži osnutek ukrepov, ki jih je treba sprejeti. Odbor da svoje mnenje o osnutku v roku, ki ga predsednik lahko določi glede na nujnost zadeve, če je treba, tudi z glasovanjem.
Mnenje se vpiše v zapisnik, poleg tega pa ima vsaka država članica pravico zahtevati, da se v zapisnik vpiše tudi njeno mnenje.
Komisija kar najbolj upošteva mnenje, ki ga je dal Odbor. Odbor obvesti o načinu upoštevanja njegovega mnenja.
Člen 6
1. V dvanajstih mesecih po začetku veljavnosti te uredbe države članice predložijo Eurostatu podrobno poročilo, ki opisuje, kako so bili dobljeni podatki o ulovu in opredeljuje stopnjo reprezentativnosti in zanesljivosti teh podatkov. Eurostat v sodelovanju z državami članicami sestavi povzetek teh poročil.
2. Države članice obvestijo Eurostat o kakršnih koli spremembah informacij, zagotovljenih v skladu z odstavkom 1, v treh mesecih po njihovi uvedbi.
3. Kadar metodološka poročila v skladu z odstavkom 1 kažejo, da država članica ne more takoj izpolniti zahtev te uredbe in da so potrebne spremembe v tehnikah in metodologiji raziskav, lahko Eurostat v sodelovanju z državo članico določi prehodno obdobje do dveh let, v katerem naj bi dosegli program te uredbe.
4. Metodološka poročila, prehodne ureditve, razpoložljivost podatkov, zanesljivost podatkov in druge pomembne zadeve, ki so povezane z uporabo te uredbe, se pregledujejo enkrat letno v okviru pristojne delovne skupine Odbora za kmetijsko statistiko.
Člen 7
Ta uredba začne veljati dan po objavi v Uradnem listu Evropskih skupnosti.
Uporabljati se začne 1. januarja 1992.
Ta uredba je v celoti zavezujoča in se neposredno uporablja v vseh državah članicah.
V Bruslju, dne 17. decembra 1991

Labels: 15
6
20